CELEX: 32016R0293
Language: da
Date: 2016-03-01 00:00:00
Title: Kommissionens forordning (EU) 2016/293 af 1. marts 2016 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I (EØS-relevant tekst)

2.3.2016   
            
            
               DA
            
            
               Den Europæiske Unions Tidende
            
            
               L 55/4
            
         KOMMISSIONENS FORORDNING (EU) 2016/293
   af 1. marts 2016
   om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (1), særlig artikel 14, stk. 1, og
   ud fra følgende betragtninger:
   
               (1)
            
            
               Forordning (EF) nr. 850/2004 gennemfører de forpligtelser i EU-lovgivningen, der følger af Stockholmkonventionen om persistente organiske miljøgifte (i det følgende benævnt »konventionen«), som er godkendt ved Rådets afgørelse 2006/507/EF (2), og protokollen til 1979-konventionen angående grænseoverskridende luftforurening over store afstande om persistente organiske miljøgifte (i det følgende benævnt »protokollen«), som er godkendt ved Rådets afgørelse 2004/259/EF (3).
            
         
               (2)
            
            
               Bilag A til konventionen (udfasning) omfatter de kemikalier, hvis fremstilling, anvendelse, import og eksport bør forbydes, og for hvilke der bør træffes retlige og administrative foranstaltninger for at udfase dem.
            
         
               (3)
            
            
               Konventionens partskonference har i medfør af konventionens artikel 8, stk. 9, på sit sjette møde besluttet at ændre bilag A til konventionen, således at hexabromcyclododecan (i det følgende benævnt »HBCDD«) optages i bilaget. Ændringen omfatter en specifik undtagelse for fremstilling og anvendelse af HBCDD i ekspanderet polystyren og ekstruderet polystyren i bygninger.
            
         
               (4)
            
            
               I overensstemmelse med konventionens artikel 22, stk. 3, træder ændringer til konventionens bilag A, B og C i kraft, et år efter at depositaren har givet underretning om en ændring, hvilket for HBCDD's vedkommende skete den 26. november 2014.
            
         
               (5)
            
            
               Ifølge artikel 14, stk. 1, i forordning (EF) nr. 850/2004 bør HBCDD opføres i bilag I til samme forordning for at gennemføre forbuddet mod fremstilling, anvendelse, import og eksport af stoffet i Unionen.
            
         
               (6)
            
            
               HBCDD er aktuelt opført i bilag XIV til Europa-Parlamentets og Rådets forordning (EF) nr. 1907/2006 (4), hvilket medfører, at HBCDD efter den 21. august 2015 kun må markedsføres og anvendes, hvis en sådan markedsføring eller anvendelse er godkendt i henhold til afsnit VII i forordning (EF) nr. 1907/2006, eller hvis en ansøgning om en sådan godkendelse er indgivet senest den 21. februar 2014, og der endnu ikke foreligger nogen afgørelse om ansøgningen.
            
         
               (7)
            
            
               Som følge af de bestemmelser i afsnit VII i forordning (EF) nr. 1907/2006, som har været gældende for HBCDD siden den 21. august 2015, underrettede Kommissionen den 25. november 2014 i overensstemmelse med konventionens artikel 22, stk. 3, litra b), konventionens depositar om, at Unionen først kunne acceptere ændringen af konventionens bilag A efter den 21. august 2015. Eftersom denne dato nu er passeret, bør HBCDD opføres på listen i bilag I til forordning (EF) nr. 850/2004.
            
         
               (8)
            
            
               Enhver godkendelse, der gives for anvendelse eller markedsføring af HBCDD, bør være begrænset til omfanget af den specifikke undtagelse, der er fastlagt i ændringen af bilag A til konventionen, som kun tillader brugen af HBCDD i ekspanderet polystyren og ekstruderet polystyren i bygninger og stoffets fremstilling udelukkende til dette formål. Da der ikke er modtaget nogen ansøgninger om godkendelse af anvendelsen af HBCDD til at fremstille ekstruderet polystyren i Unionen i medfør af forordning (EF) nr. 1907/2006, bør denne anvendelse ikke længere være tilladt.
            
         
               (9)
            
            
               Ændringen af bilag A til konventionen, og navnlig den nye del VII i bilag A, kræver desuden, at ekspanderet polystyren og ekstruderet polystyren, som indeholder HBCDD, og som markedsføres i Unionen, let skal kunne identificeres i hele dets levetid ved hjælp af mærkning eller på anden vis. Dette krav bør gennemføres i Unionen.
            
         
               (10)
            
            
               Med sigte på at styrke anvendelsen i praksis og en konsekvent håndhævelse i Unionen af forbuddet i artikel 3 i forordning (EF) nr. 850/2004 bør der fastlægges en grænseværdi for HBCDD, når det optræder som en utilsigtet sporforurening i stoffer, præparater og artikler. For at tage højde for den tekniske udvikling bør denne grænseværdi genovervejes af Kommissionen inden tre år fra datoen for denne forordnings ikrafttræden med henblik på at fastsætte en lavere værdi.
            
         
               (11)
            
            
               Bilag I til forordning (EF) nr. 850/2004 bør ændres for i overensstemmelse med konventionens artikel 4, stk. 4, at præcisere, at den specifikke undtagelse for HBCDD udløber den 26. november 2019, hvilket er fem år efter datoen for konventionens ikrafttræden for så vidt angår HBCDD, medmindre Unionen underretter sekretariatet om en tidligere udløbsdato, som anføres i registeret over specifikke undtagelser.
            
         
               (12)
            
            
               Med sigte på at tillade en overgangsperiode for at tilpasse sig til denne forordnings regler bør forbuddet i artikel 3 i forordning (EF) nr. 850/2004 ikke gælde for artikler af ekspanderet polystyren og ekstruderet polystyren, som indeholder HBCDD, der er fremstillet før eller på datoen for nærværende forordnings ikrafttræden, før tre måneder efter datoen for dens ikrafttræden.
            
         
               (13)
            
            
               Det er nødvendigt at præcisere, at hverken forbuddet mod fremstilling, markedsføring og anvendelse, der er fastsat i artikel 3 i forordning (EF) nr. 850/2004, eller kravet om identifikation omhandlet i betragtning 9 bør gælde for artikler, der indeholder HBCDD, og som allerede er i brug på datoen for nærværende forordnings ikrafttræden.
            
         
               (14)
            
            
               Hvis der er udstedt en godkendelse for brugen af HBCDD i artikler af ekspanderet polystyren i overensstemmelse med afsnit VII i forordning (EF) nr. 1907/2006, bør import og anvendelse af artikler af ekspanderet polystyren, der indeholder HBCDD, også være tilladt i gyldighedsperioden for den pågældende godkendelse.
            
         
               (15)
            
            
               Det udvalg, der er nedsat ved artikel 29 i Rådets direktiv 67/548/EØF (5), afgav ikke en udtalelse om foranstaltningerne i denne forordning, og Kommissionen forelagde derfor Rådet et forslag vedrørende de pågældende foranstaltninger og fremsendte dette til Europa-Parlamentet. Da Rådet ikke traf afgørelse inden for den frist på to måneder, der er fastsat i artikel 5a i Rådets afgørelse 1999/468/EF (6), forelagde Kommissionen straks forslaget for Europa-Parlamentet. Eftersom Europa-Parlamentet ikke modsatte sig forslaget inden for en frist på fire måneder fra den dato, hvor det første gang blev fremsendt til Europa-Parlamentet, bør Kommissionen nu vedtage forslaget —
            
         VEDTAGET DENNE FORORDNING:
   Artikel 1
   Bilag I til forordning (EF) nr. 850/2004 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. marts 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 158 af 30.4.2004, s. 7.
   
      (2)  Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholm-konventionen om persistente organiske miljøgifte (EUT L 209 af 31.7.2006, s. 1).
   
      (3)  Rådets afgørelse 2004/259/EF af 19. februar 2004 om indgåelse på Fællesskabets vegne af protokollen til 1979-konventionen om grænseoverskridende luftforurening over store afstande angående persistente organiske miljøgifte (EUT L 81 af 19.3.2004, s. 35).
   
      (4)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
   
      (5)  Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (EFT 196 af 16.8.1967, s. 1).
   
      (6)  Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (EFT L 184 af 17.7.1999, s. 23).
   
      BILAG
      I del A i bilag I til forordning (EF) nr. 850/2004 tilføjes følgende:
      
         
                     Stof
                  
                  
                     CAS-nr.
                  
                  
                     EF-nr.
                  
                  
                     Specifik undtagelse vedrørende brug som mellemprodukt eller andre præciseringer
                  
               
                     »Hexabromcyclododecan
                     Ved »hexabromcyclododecan« forstås: hexabromcyclododecan, 1,2,5,6,9,10-hexabromcyclododecan og dets vigtige diastereoisomerer: alpha-hexabromcyclododecan, beta-hexabromcyclododecan og gamma-hexabromcyclododecan
                  
                  
                     25637-99-4,
                     3194-55-6,
                     134237-50-6,
                     134237-51-7,
                     134237-52-8
                  
                  
                     247-148-4,
                     221-695-9
                  
                  
                     
                                 1.
                              
                              
                                 I denne forbindelse finder artikel 4, stk. 1, litra b), anvendelse på koncentrationer af hexabromcyclododecan på 100 mg/kg (0,01 vægtprocent) eller derunder, når det forekommer i stoffer, præparater eller artikler eller som bestanddel i flammehæmmende dele af artikler, hvilket Kommissionen tager op til fornyet overvejelse den 22. marts 2019.
                              
                           
                                 2.
                              
                              
                                 Anvendelsen af hexabromcyclododecan, uanset om det er stoffet alene eller i præparater, i forbindelse med fremstilling af artikler af ekspanderet polystyren og fremstilling og markedsføring af hexabromcyclododecan til en sådan anvendelse er tilladt, forudsat at anvendelsen er godkendt i henhold til afsnit VII i Europa-Parlamentets og Rådets forordning (EF) nr. 1907/2006 (1), eller er genstand for en ansøgning om godkendelse indgivet senest den 21. februar 2014, hvor der endnu ikke foreligger nogen afgørelse om ansøgningen.
                                 Markedsføring og anvendelse af hexabromcyclododecan, uanset om det er stoffet alene eller i præparater, i henhold til dette punkt er kun tilladt indtil den 26. november 2019 eller, hvis de ligger tidligere, frem til udløbsdatoen for den evalueringsperiode, der er angivet i en afgørelse om godkendelse, eller datoen for tilbagetrækning af en sådan godkendelse, jf. afsnit VII i forordning (EF) nr. 1907/2006.
                                 Markedsføring og anvendelse i bygninger af artikler af ekspanderet polystyren, hvor hexabromcyclododecan indgår som en bestanddel i sådanne artikler, og de er fremstillet i overensstemmelse med undtagelsen i dette punkt, er tilladt indtil 6 måneder efter datoen for denne undtagelses udløb. Artikler, som allerede er i brug på denne dato, må fortsat anvendes.
                              
                           
                                 3.
                              
                              
                                 Uden at det berører undtagelsen i punkt 2, er markedsføring og anvendelse i bygninger af artikler af ekspanderet polystyren eller ekstruderet polystyren, hvor hexabromcyclododecan indgår som en bestanddel, og de er fremstillet den 22. marts 2016 eller tidligere, tilladt indtil den 22. juni 2016. Punkt 6 finder anvendelse, hvis artiklerne blev fremstillet i henhold til undtagelsen i punkt 2.
                              
                           
                                 4.
                              
                              
                                 Artikler, hvor hexabromcyclododecan indgår som en bestanddel, og som allerede er taget i brug den 22. marts 2016 eller tidligere, må fortsat anvendes og markedsføres, og punkt 6 finder ikke anvendelse. For sådanne artikler finder artikel 4, stk. 2, tredje og fjerde afsnit, anvendelse.
                              
                           
                                 5.
                              
                              
                                 Markedsføring og anvendelse i bygninger af importerede artikler af ekspanderet polystyren, hvor hexabromcyclododecan indgår som en bestanddel, er tilladt frem til udløbet af undtagelsen i punkt 2, og punkt 6 finder anvendelse, som om sådanne artikler er fremstillet i henhold til undtagelsen i punkt 2. Artikler, som allerede er i brug på denne dato, må fortsat anvendes.
                              
                           
                                 6.
                              
                              
                                 Uden at det berører anvendelsen af andre EU-bestemmelser om klassificering, emballering og mærkning af stoffer og blandinger, skal ekspanderet polystyren, hvori hexabromcyclododecan er anvendt i overensstemmelse med undtagelsen i punkt 2, være identificeret ved hjælp af mærkning eller på anden vis i hele dets levetid.
                              
                           
               
      
         (1)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).«